Lavpriskæden Flying Tiger har stoppet betaling af de næste tre måneders husleje til butikker over hele landet. Stifter og aktionær Lennart Lajboschitz vil ikke udtale sig

Kender du noget til denne eller lignende sager? Kontakt Ekstra Bladets journalister her.

Flere af landets store butikskæder har i disse dage travlt med at sende en del af regningen for coronakrisen videre.

I sidste uge kunne Ekstra Bladet eksempelvis fortælle, at modekoncernen Bestseller med milliardæren Anders Holch Povlsen i spidsen nægter at betale husleje for mere end 200 butikker.

Men også lavpriskæden Flying Tiger of Copenhagen - der er ejet af kapitalfonden EQT og milliardæren Lennart Lajboschitz - har valgt at holde på huslejen. Helt præcist de næste tre måneder.

Det fremgår af et brev sendt til kædens udlejere, som Ekstra Bladet er i besiddelse af.

'Vi har, på grund af nedgang i forretningen, besluttet at suspendere alle betalinger af forfaldne beløb i vores lejekontrakt vedrørende din ejendom. (...) Vi beder om din forståelse', står der i brevet.

Selektive svar

Flying Tiger har næsten 1000 butikker i en række lande, men har ikke svaret på, om alle disse rammes af den manglende vilje til at betale husleje.

I et skriftligt svar til Ekstra Bladet skriver topchef Martin Jermiin, at selskabet har mødt 'bred forståelse for den svære situation'.

Flying Tigers brev til udlejerne Dear Partner Acknowledging the huge and regrettable impact from COVID-19, we hope you, your family and your team are well. The effect of COVID-19 has a significant negative impact on Flying Tiger Copenhagen's business, as well as yours, and we need to address this together to ensure our collaboration beyond COVID-19. Based on local restrictions and national government’s either recommendations to keep a safe environment for our staff and clients or lock down rulings to confine COVID-19, we have been forced to cease our normal business and aren’t able to continue our operations in any way due to this event of force majeure. For the time being, on the coming rent payment, we’ve determined according to this imposed cease of business, to suspend all payments of the due amounts stated in our lease agreement related to your property. Admitting the impact this will have into your business as well, we search for your understanding. We will still monitor the effects closely and daily. When needed, we will make decisions centrally and inform you accordingly as the situation develops, expecting a tight partnership as always. We will continue to collaborate with a view to best possible overcome COVID-19 as a partner of yours. Martin Jermiin, CEO Christian Kofoed Hertz Jakobsen, CFO Vis mere Luk

'Langt størstedelen af vores udlejere anerkender således også, at vi alle skal helskindede igennem den her overgangsperiode, så der også er et grundlag for at drive forretning på den anden side," skriver han og tilføjer, at huslejen vil blive betalt tilbage, når regeringens hjælpepakker er fuldt implementeret.

Ekstra Bladet har spurgt, om Flying Tiger finder det rimeligt, at selskabets økonomiske problemer nu sendes videre til udlejerne. Det har topchef Martin Jermiin ikke svaret på.

Stifter: Hvad skal jeg sige?

Flying Tiger-kæden blev stiftet i 1995 af Lennart Lajboschitz, som siden blev milliardær på at sælge hovedparten videre til kapitalfonden EQT.

Stifteren er fortsat både med i ejerkredsen og bestyrelsen, men har - fortæller han selv - ikke været med i beslutningen om at nægte at betale husleje i tre måneder.

Artiklen fortsætter under billedet...

Flying Tiger-stifter Lennart Lajboschitz er kendt for sin sociale profil. Her står han i den tidligere Absalons Kirke på Vesterbro, som han har genåbnet som et forsamlingshus for både unge og ældre. Foto: Finn Frandsen/POLFOTO

- Jeg er ikke en del af den daglige drift. Du skal tale med topchef Martin Jermiin, siger Lennart Lajboschitz.

- Men du er med i bestyrelsen og ejerkredsen. Hvad tænker du om, at kæden tilbageholder den husleje, der skulle være betalt til udlejerne?

- Ved du hvad? Jeg er ikke nok inde i det. Hvad skal jeg sige?

- Du har selv tidligere sat dig i spidsen for det, du kaldte ’en social revolution’ med forsamlingshus og folkekøkken. Har du en holdning til, om det stemmer overens med at tilbageholde husleje?

- Jeg ved det ikke. Det ville være forkert af mig at udtale mig om noget, jeg ikke ved noget om. Det, du fortæller mig, vidste jeg slet ikke, siger han.

--------- SPLIT ELEMENT ---------

Hovedaktionær: Så har vi et problem

Den store nordiske kapitalfond EQT ejer størstedelen af Flying Tiger.

Her lægger den danske chef Mads Ditlevsen ikke skjul på, at coronakrisens hærgen kan få store konsekvenser for lavpriskæden.

- Lige nu er alle vores butikker lukket, og det er klart, at hvis det fortsætter i al for lang tid, så har vi et problem. Det siger sig selv.

I det senest offentliggjorte regnskab - for året 2018 - havde selskabet et underskud på mere end 500 mio. kr. Det betød, at ejeren EQT måtte indskyde et lignende beløb for at holde Flying Tiger oven vande.

Ifølge Mads Ditlevsen blev der i 2019 rettet væsentligt op på økonomien i selskabet. Men på spørgsmålet om, hvorvidt ejeren er klar til at indskyde endnu flere penge ovenpå den nuværende krise, svarer han:

- Det afhænger af mange ting. Vi arbejder med alle stakeholders, bl.a. banker og myndigheder i forskellige lande, for at finde en løsning. Det er, hvad jeg kan sige på nuværende tidspunkt.

EQT var også ejer af legetøjskæden Top-Toy, der stod bag Fætter BR. Kæden gik dog konkurs i december 2018.